R1,9 m. vir 'n videospeletjie | Netwerk24
Deur Elvira Wood 13 Julie 2020 08:46
Die Super Mario Bros.-speletjie wat vir $114 000 verkoop is. Foto: Heritage Auctions
'n Anonieme koper in Amerika het die afgelope naweek $114 000 (sowat R1,9 miljoen teen die huidige wisselkoers) vir 'n stokou weergawe van dié speletjie betaal.
Heritage Auctions, 'n afslaer wat in Dallas, Texas, gesetel is en veral strokiesprente en speletjies verkoop, sê in 'n verklaring dat 'n 1985-kopie van Super Mario Bros. Vrydag vir dié enorme bedrag verkoop is.
Die speletjie was nog in sy oorspronklike, verseëlde houer en dit is juis wat hom so duur maak.
Heritage verduidelik aan Mashabledat toe speletjies oorspronklik verpak is, hulle in 'n kartonhouertjie verpak is, met 'n kartonplaatjie waarmee dit aan 'n winkelrak gehaak kon word. Die houertjie self is net met 'n plakker toegeplak. Soos wat die gebruik van plastiek begin toeneem het, is die kartonhouertjies egter met kleefplastiek bedek.
Wat dié spesifieke speletjie uniek maak, is dat dit nog in 'n kartonhouertjie – met die plaatjie op – in kleefplastiek verpak is. Dié verpakking dui dus glo daarop dat dit net een van 'n paar honderd van daardie spesifieke uitgawe van die speletjie is.
Valarie McLeckie, direkteur vir videospeletjies by Heritage, sê daar was "besonder baie belangstelling" in die speletjie.
Die vorige duurste videospeletjie wat verkoop is, is 'n kopie van Nintendo World Championships wat in 2014 vir $100 088 op eBay opgeveil is.
Mashable skryf hulle hoop die persoon wat die Super Mario Bros.-speletjie gekoop het, gaan dit veilig bêre, want volgens hulle is dit eintlik 'n houertjie wat $114 000 gekos het, met 'n speletjie binne in wat 35 jaar oud is en wat jy deesdae gratis van die internet kan aflaai.